[image: image1.png]



KUVENDI I SHQIPËRISË

Komisioni për Çështjet Ligjore, Administratën Publike dhe të Drejtat e Njeriut
Tiranë, më 28.05.2019


           
       
                 Dokument parlamentar

RAPORT

PËR VLERËSIMIN E VEPRIMTARISË SË AVOKATIT TË POPULLIT PËR VITIN 2018
I. Hyrje

Komisioni për Çështjet Ligjore, Administratën Publike dhe të Drejtat e Njeriut, bazuar në nenin 63, pika 1, të Kushtetutës dhe nenin 103, pika 2, të Rregullores së Kuvendit, në cilësinë e komisionit përgjegjës, mori në shqyrtim Raportin Vjetor të veprimtarisë të Avokatit të Popullit, për vitin 2018 në mbledhjet e tij të datave 21 dhe 28 maj 2019.
Të pranishëm në seancën dëgjimore të datës 21 maj për të bërë prezantim e raportit vjetor, si dhe për t’ju përgjigjur pyetjeve të deputetëve ishin znj. Erinda Ballanca dhe 5 komisionerët e këtij Institucioni.
Komisioni caktoi relator për këtë çështje z. Adnor Shameti. 

II. Baza ligjore


Në zbatim të nenit 63, pika 1, të Kushtetutës dhe nenit 6, të ligjit nr./8454, datë 4.2. 1999 “Për Avokatin e Popullit”, të ndryshuar, Avokatit ka paraqitur raportin vjetor në Kuvendin e Shqipërisë për aktivitetin e tij për vitin 2018.
Komisioni përgjegjës, bazuar në nenin 103, pika 2, të Rregullores së Kuvendit, organizon seancë dëgjimore për shqyrtimin e raportit dhe, në përfundim të diskutimeve, harton një projektrezolutë të vlerësimit të punës së institucionit, të cilën ia paraqet seancës plenare.
Miratimi i kësaj projektrezolute kërkon një shumicë të thjeshtë votash, sipas nenit 55, pika 1, e Rregullores së Kuvendit.

III. Qëllimi

Në përmbushje të një prej detyrave kryesore të tij, atë të kontrollit parlamentar, Kuvendi i Shqipërisë, bazuar në nenin 103, pika 2, të Rregullores së Kuvendit, organizon seancë dëgjimore për shqyrtimin e raportit vjetor të institucionit të pavarur dhe, në përfundim të diskutimeve, harton një projektrezolutë të vlerësimit të punës së institucionit, të cilën e paraqet në seancë plenare. Projektrezoluta përfshin vlerësime dhe konstatime lidhur me veprimtarinë e institucionit të pavarur, në rastin konkret të Avokatit të Popullit për vitin 2018, si dhe rekomandime, të cilat institucioni i pavarur duhet t’i ketë në konsideratë gjatë ushtrimit të veprimtarisë gjatë vitit 2019.

IV. Dıskutimi në Komision
Avokatja e Popullit në fjalën e saj paraqiti drejtimet kryesore të veprimtarisë së institucionit gjatë vitit të mëparshëm si dhe prioritetet kryesore të tij për vitin 2019.

Relatori i caktuar nga Komisioni për këtë çështje, paraqiti një informacion me vlerësimet e tij për veprimtarinë njëvjeçare të këtij institucioni si dhe disa rekomandime për përmirësimin e punës gjatë vitit në vazhdim. 

Raporti vjetor, pasqyron në mënyrë të detajuar të gjithë aktivitetin e Avokatit të Popullit në përmbushjen e misionit institucional për mbrojtjen e të drejtave, lirive dhe interesave të ligjshëm të individit nga veprimet ose mosveprimet e paligjshme e të parregullta të organeve të administratës publike.

Veprimtaria e Avokatit të Popullit gjatë vitit 2018 rezulton në rritje të vëmendjes për respektimin e të drejtave të grupeve të veçanta, të margjinalizuara si dhe dhënien e kontributit në mënyrë proaktive për përmirësimin e legjislacionit vendas. Gjithashtu, vlerësohet rritja e numrit të çështjeve të iniciuara kryesisht.
Anëtarët e Komisionit kërkuan nga Avokatja e Popullit informacion shtesë përsa i takon monitorimit të zhvilluar nga ky institucion për Kuvendin e Shqipërisë për Mekanizmin Ndërinstitucional si dhe arsyet pse rekomandimet e pranuara gjatë këtij viti kanë rezultuar në ulje në krahasim me një vit më parë si dhe nëse këto rekomandime janë adresuar në përputhje me ligjin në nivel hirarkik për fillimin e proçedimeve disiplinore.
Gjatë diskutimeve, anëtarët e Komisioni vlerësuan punën e Avokatit të Popullit në drejtim të rritjes së vëmendjes së Mekanizmit për Parandalimin e Torturës në respektimin e të drejtave të personave të privuar nga liria, në komisariatet e policisë, në institucionet e ekzekutimit të vendimeve penale, në Qendren e Trajtimit të të Huajve të Parregullt në Shqipëri dhe Qendrën e Azilkërkuesve, pikat e ndalimit kufitar si dhe pikat të cilat shihen si të mundshme për të ndërtuar qendra të pritjes ose ndihmës për kalimin tranzit të personave në nevojë për mbrojtje ndërkombëtare
Në mbledhjen e datës 28 maj, Komisioni u mblodh për të shqyrtuar draftin e Projektrezolutës së përgatitur nga Relatori, e cila pasqyron të dhënat e raportuara për aktivitetin e Avokati i Popullit, si dhe çështjet e diskutuara në seancën dëgjimore të datës 21 maj. 

V. Përfundime 

Në përfundim të mbledhjes, Komisioni e miratoi Projektrezolutën me votat pro të shumicës së anëtarëve të pranishëm në mbledhje dhe ia paraqet për miratim seancës plenare, sipas variantit që i bashkëlidhet këtij raporti.

